ฐานใหม่ 1,250 จุด
*อันที่จริงต้องยอมรับว่าสถานการณ์ไวรัสมรณะที่แพร่ระบาดอย่างหนักเริ่มคลี่คลายไปได้ในบางส่วนก็จริง แต่ยังต้องคุมเข้มมาตรการต่าง ๆ ต่อไปอีกระยะหนึ่ง เพื่อทำให้ทุกอย่างเข้าสู่สภาวะปกติให้เร็วสุดเท่าที่จะทำได้ “โมนิก้า” จึงขอกล่าวชื่นชมการทำงานของทุกภาคส่วนที่ให้ใจเกินร้อย ซึ่งเป็นเรื่องที่ทำให้เราทุกคนได้เห็นความร่วมไม้ร่วมมือ เพื่อชนะศึกครั้งนี้ไปด้วยกันไงล่ะคะ
14 เม.ย. 2563

เจาะกระดาน : โมนิก้าและทีมงาน
*อันที่จริงต้องยอมรับว่าสถานการณ์ไวรัสมรณะที่แพร่ระบาดอย่างหนักเริ่มคลี่คลายไปได้ในบางส่วนก็จริง แต่ยังต้องคุมเข้มมาตรการต่าง ๆ ต่อไปอีกระยะหนึ่ง เพื่อทำให้ทุกอย่างเข้าสู่สภาวะปกติให้เร็วสุดเท่าที่จะทำได้ “โมนิก้า” จึงขอกล่าวชื่นชมการทำงานของทุกภาคส่วนที่ให้ใจเกินร้อย ซึ่งเป็นเรื่องที่ทำให้เราทุกคนได้เห็นความร่วมไม้ร่วมมือ เพื่อชนะศึกครั้งนี้ไปด้วยกันไงล่ะคะ
*ท่ามกลางความร่วมใจของคนทั้งชาติที่เป็นปึกแผ่น กลับมีบรรดาเหลือบไรที่แฝงตัวในคราบข้าราชการออกมาโหวกเหวกโวยวาย พร้อมกับเรียกร้องในสิ่งที่ไม่น่าเชื่อในภาวะเช่นนี้ ไล่เรียงตั้งแต่ อปท. ซึ่งมีแกนนำอย่าง “สมาคมนายกองค์กรปกครองส่วนท้องถิ่นภาคตะวันออกเฉียงเหนือ” ทะลุกลางปล้องด้วยการร่อนแถลงการณ์ประณาม “สมาคมโรคติดเชื้อแห่งประเทศไทย” หลังออกหนังสือเตือนการฉีดพ่นยาเปลืองงบโดยใช่เหตุไงล่ะจ๊ะ
*อีกฟากหนึ่งก็เป็นการเรียกร้องที่มาจาก “กำนัน ผู้ใหญ่บ้าน” โดยให้เหตุผลต้องทำงานหนักกว่าปกติ จึงขอเงินเพิ่มห้าพันบาทจากการทำงานเสี่ยงกับโควิด-19 กลายเป็นประเด็นที่สังคมก่นด่าอย่างหนักหน่วง เพราะคนในวิชาชีพอื่นก็ทำงานเป็นด่านหน้าไม่แพ้กัน ก็ยังไม่เห็นมีใครออกมาร้องขอผลประโยชน์ให้กับตัวเองเลย จึงนำไปสู่ข้อสงสัยเกี่ยวกับผลประโยชน์ทับซ้อนในแวดวงราชการเกิดขึ้นอีกแล้วใช่ไหม (หมอ กับ อปท. คุณเชื่อใคร ?) เจ้าคะ
*สาเหตุที่ทำให้ “โมนิก้า” เกริ่นนำเรื่องร้อนดังกล่าวเป็นประเด็นหลัก เพราะอยากชี้ให้เห็นระบบความคิดแย่ ๆ ที่ชอนไชในระบบราชการยังมีให้เห็นอยู่เนือง ๆ ซึ่งเป็นเรื่องตรงข้ามกับระบบตลาดทุนที่ทุกคนร่วมใจช่วยทุกอย่างแบบเต็มที่ ผนวกกับมีการเตรียมพร้อมในทุกด้าน เดี๊ยนเลยไม่วอร์รี่กับเรื่องต่าง ๆ ที่จะเกิดขึ้นต่อจากนี้ และการแกว่งตัวไปมาของดัชนีก็เป็นเรื่องที่เห็นกันเต็มสองลูกตาโต ๆ ว่าดัชนีพยายามดันตัวเองขึ้นไปสร้างฐานใหม่บริเวณ 1,250 จุดพะยะค่ะ
*ฉะนั้นการที่ดัชนียืนปิดที่ระดับ 1,256.35 จุด บวกไป 19.57 จุด ด้วยมูลค่าการซื้อขาย 7.64 หมื่นล้านบาท ทั้งที่ช่วงเช้าพุ่งพรวดขึ้นไปถึงระดับ 1,267.55 จุด กลายเป็นช็อตที่ทำให้ “โมนิก้า” ตีความได้สถานเดียวว่า กองทุนไม่ได้มองแค่การสร้างฐานใหม่กระมัง! เพราะพี่ท่านกำลังมองข้ามช็อตไปถึงยอดด้านบนบริเวณ 1,300 จุดแล้วแน่ ๆ ถึงเกิดรายการประลองกำลังตั้งแต่เปิดเทรดนะจะบอกให้
*เม้าท์เรื่องนี้ขึ้นมาทั้งที “โมนิก้า” คงต้องให้ความสำคัญกับพ่อดอกมะลิ JAS เป็นรายแรกสำหรับการสนทนาในวันนี้ เพราะดูจากเงินปันผลจำนวน 1.48 บาท และจะขึ้นเครื่องหมาย XD วันที่ 20 เม.ย.นี้ ราคาหุ้นก็ควรยกตัวสูงขึ้นกว่าที่เป็นอยู่ เดี๊ยนเลยสงสัยการย่อตัวลงมาปิดที่ 5.10 บาท ลบไป 0.15 บาท หรือลงไป 2.85% ด้วยมูลค่าการซื้อขาย 743 ล้านบาท มันเป็นจังหวะของการซื้อสวนหรือเปล่า ? และงานนี้คงต้องพึ่ง “พิชญ์” ให้ลงมาดูในรายละเอียดอีกนิดหนึ่ง เพื่อกอบกู้ชื่อเสียงของตัวเอง และให้ชาวหุ้นได้เห็นของดีเป็นบุญตา..ไม่เช่นนั้นนักเล่นอาจสาปส่งได้นะคะ!
*เช่นเดียวกับในรายของ TOP ทะยานขึ้นพรวดเดียวมาปิดที่ระดับ 38.25 บาท บวกไป 3.25 บาท หรือขึ้นไป 9.30% ด้วยมูลค่าการซื้อขาย 2.07 พันล้านบาท “โมนิก้า” มองเป็นเกมสั้นที่นักเล่นต้องจับจังหวะเข้าออกให้ดี เพราะเดี๊ยนมองไม่ออกเหมือนกันว่า มีประเด็นไหนที่จะทำให้ราคาหุ้นไปยาว ๆ จึงฝากไปเป็นการบ้านให้นักเล่นลองตรึกตรองดูสักหน่อย ต่อจากนั้นค่อยเริ่มปฏิบัติการเคาะขวาเจ้าค่ะ
*อีกรายที่โผล่ขึ้นมาแบบไม่ทันตั้งตัว “โมนิก้า” คงมองไปที่หุ้นโรงหมอ BDMS กระชากขึ้นมาปิดที่ระดับ 21.50 บาท บวกไป 1.20 บาท หรือขึ้นไป 5.90% ด้วยมูลค่าการซื้อขาย 1.17 พันล้านบาท มันเป็นสถานการณ์ที่ทำให้รู้ว่า กองทุนเอาจริง! และเกมนี้คงเคาะกันอีกยาวแน่ ๆ เพราะพื้นเพเดิมเล่นกันอยู่ที่บริเวณ 25 บาท บรรดาขาลุยเลยเชื่อกันว่า จะไปถึงตรงนั้นไงล่ะจ๊ะ
*ตบท้ายกันที่หุ้นแบงก์ดอกบัว BBL เพื่อตอกย้ำแรงซื้อของกองทุนเที่ยวนี้แน่นจริง ๆ หุ้นถึงทะยานขึ้นมาปิดที่ 116.50 บาท บวกไป 7.50 บาท หรือขึ้นไป 6.90% ด้วยมูลค่าการซื้อขาย 1.49 พันล้านบาท พร้อมกับทะลุแนวต้านสำคัญขึ้นมาแบบสบาย ๆ “โมนิก้า” ถึงมองว่าเกมนี้คงต้องเล่นกันอีกพักใหญ่ เพราะแนวต้านถัดไปอยู่แถว ๆ 125 บาท และไปเจอแนวต้านใหญ่อีกทีแถว 152 บาทพะยะค่ะ
*วันนี้มีเรื่องบ้าน ๆ เข้ามาเป็นประเด็นพูดคุย เพราะต้องการชี้เป้าให้ทุกคนได้เห็นว่า ในสังคมยังมีคนประเภท “มือไม่พาย” ค่อนข้างเยอะก็เท่านั้นเองจ้า..รักทุกคนนะ..จุ๊บ..จุ๊บ!